Conform informațiilor cronologice din manuscrisul "Lista numelor conducătorilor bulgari", Tervel ar fi murit în 715. Cu toate acestea, cronicarul bizantin Teofan Mărturisitorul îi atribuie lui Tervel un rol în încercarea de a readuce la putere pe împăratul Anastasiu al II-lea în 718 sau 719. Dacă Tervel a supraviețuit atât de mult, el a fost conducătorul bulgar care a încheiat un nou tratat cu împăratul Teodosiu al III-lea în 716 (confirmând tributul anual plătit de bizantini Bulgariei și concesiile teritoriale din Tracia, precum și reglementarea relațiilor comerciale și a tratamentului refugiaților politici) și el a fost, de asemenea, conducătorul bulgar care a ajutat la ridicarea celui de-al doilea asediu arab al Constantinopolului în anii 717 – 718, când 50.000 bulgari au luptat alături de cei 30.000 bizantini conduși de Leon al III-lea Isaurianul. Potrivit lui Teofan Mărturisitorul, bulgarii ar fi ucis circa 22.000 de arabi în luptă.